הישראלים של 2012 הגדילו את צריכת הוויסקי והערק על חשבון הוודקה והברנדי, כך עולה מנתוני חברת סטורנקסט. כלל שוק המשקאות החריפים שמר ב-2012 על סטגנציה, עם ירידה של 0.63% במכירות הכמותיות (כמות הליטרים שנמכרו) ואילו המכירות הכספיות (סך המכר הכספי) גדלו ב-0.4%.
כלל הנתונים מתייחסים לינואר-נובמבר 2012, בהשוואה לתקופה מקבילה אשתקד, ולמכירות בקופות בשוק המבורקד, הכולל את רשתות השיווק, מכולות, מינימרקים, סופרמרקטים וחנויות נוחות אך לא כולל בתי קפה, ברים, מסעדות ובתי מלון).
בר תל-אביבי. יותר ערק, פחות וודקהטלי מאייר מהנתונים עולה כי אף שהוודקה הוא המשקה הדומיננטי ביותר, המהווה מחצית מהמכירות בשוק, המכירות שלו ירדו ב-6% לעומת שנה שעברה. משקה נוסף שחווה ירידה השנה הוא הברנדי, עם ירידה במכירות הכמותיות של כ-9.6%.
הירידה בכמות הוודקה והברנדי שנרכשו פיצתה על עצמה באמצעות עלייה ברכישת וויסקי וערק. מכירות הוויסקי עלו השנה ב-22.3% והוא מהווה קצת פחות מ-7% משוק המשקאות החריפים ומכירות הערק עלו ב-7.1% והוא מהווה 24.17% מהשוק.
לדברי בכיר באחת מחברות המשקאות החריפים הגדולות במשק, "הוויסקי ממשיך את מגמת העלייה שמאפיינת אותו בשלוש השנים האחרונות, הנובעת מכך שהצרכן הישראלי לומד לצרוך עוד משקאות אלכוהוליים מלבד הוודקה וגם מכיוון שמחירו ירד עקב שינוי המיסוי. הדבר מתאים גם למגמת הפרימיומיזציה שעוברת על הצרכן הישראלי. אנחנו גם עדים לתחייה של הערק, שמתגברת בשנים האחרונות. הערק נהפך בשנים האחרונות למשקה טרנדי שמקובל לשתות לא רק בקרב אוכלוסיה ממעמד סוציו אקונומי נמוך".
הבכיר מספר כי הירידה בצריכת הוודקה לצד העלייה בוויסקי מקרבת את ישראל למתרחש בעולם, שכן שיעור צריכת הוודקה בישראל גבוה באופן לא פרופורציונלי למתרחש בעולם. "במערב אירופה הוודקה מהווה 25% מצריכת המשקאות החריפים והוויסקי 16% ובארה"ב הוודקה מהווה 33% והוויסקי 24%. אצלנו הוודקה עדיין הרבה יותר חזקה מבחו"ל והוויסקי יותר חלש, אבל אנחנו מתחילים להתקרב לזה".
בתוך קטגוריית הוודקה עצמה ניכר כי אבסולוט עקף השנה את פינלנדיה ומחזיק בנתח השוק הגדול ביותר. זאת בניגוד ל-2011, אז המותג פינלנדיה הוביל את קטגוריית הוודקה. בתחילת 2011 הזיכיון למכירת אבסולוט בישראל עבר מהכרם לטמפו. ככל הנראה הגודל והכוח השיווקי של טמפו הגדולה עזרו לאבסולוט לקחת את הבכורה מפינלנדיה, המשווקת עדיין על ידי אקרמן.
לפי סקירה של דן אנד ברדסטריט, הכוללים גם את הצריכה בברים, במסעדות, בבתי קפה ובבתי מלון שלא נכללו בנתוני סטורנקסט, בשנת החולפת חלה ירידה של 5% בהוצאה הפרטית על משקאות אלכוהוליים וחריפים. כלכלני הקבוצה מעריכים כי בשנים הקרובות נמשיך לחוות ירידה נוספת בהוצאה הפרטית על משקאות אלכוהוליים עקב ההאטה הכלכלית. בנוסף מעריכים כי הרפורמה במיסוי המשקאות האלכוהוליים שתחל בינואר 2014 תפגע קשות במכירת המשקאות הכוללים שיעור אלכוהול גבוה, שכן תייקר אותם.
לפי נתוני דן אנד ברדסטריט, ענף המשקאות האלכוהוליים והחריפים בישראל מניב כ-5 מיליארד שקל. "הרפורמה, שתיכנס לתוקפה בינואר 2014, תפגע קשות במכירת המשקאות הכוללים שיעור אלכוהול גבוה. כתוצאה מיישום הרפורמה צפוי ניתוק קשר בין מחיר המשקה האלכוהולי או החריף לבין מס הקנייה שישולם עליו. כלומר, משקאות אלכוהוליים הכוללים שיעור אלכוהול גבוה יותר יהיו יקרים יותר ללא קשר להיותם מותג מיבוא או משקה לא ממותג מייצור מקומי. כתוצאה מכך, מחיר המשקאות החריפים הכוללים שיעור אלכוהול גבוה ובעיקר הממותגים שבהם צפוי לרדת בעשרות שקלים", מסרו כלכלני החברה.